Diari Oficial de la Generalitat Valenciana


Sumari del DOGV 3970, del 30-03-2001 (2001/2769)

RESOLUCIÓ 20 de març de 2001, del vicepresident primer del Govern Valencià, per la qual es convoca la segona edició del Premi Generalitat Valenciana–Mariano Martínez: Joventut Valenciana a l'Exterior, corresponent a l'any 2001.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3970

Data del DOGV
:   30-03-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/2769


Data del document
:   20-03-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * jove
    * premi cultural
    * distinció honorífica

RESOLUCIÓ 20 de març de 2001, del vicepresident primer del Govern Valencià, per la qual es convoca la segona edició del Premi Generalitat Valenciana'Mariano Martínez: Joventut Valenciana a l'Exterior, corresponent a l'any 2001. [2001/A2769]
  
El Decret 54/2000, de 25 d'abril, del Govern Valencià (DOGV núm. 3.739, de 28 d'abril de 2000) va crear el Premi Generalitat Valenciana'Mariano Martínez: Joventut Valenciana a l'Exterior, a fi de reconéixer i premiar públicament aquelles persones físiques i jurídiques, agrupacions de joves o seccions juvenils de centres valencians a l'exterior, que hagen destacat per la seua tasca a favor de la participació de la joventut en el funcionament intern i en les activitats dels centres valencians a l'exterior, com també per la seua aportació a l'articulació de les relacions intergeneracionals dins d'aquests.
  
El decret esmentat va establir que el premi es convocaria anualment, i la primera edició va ser la de l'any 2000, que es va atorgar a Mariano Martínez, pertanyent a la Unió Regional de Mar del Plata.
  
Per això, i en virtut de l'autorització reconeguda en la disposició final primera d'aquest Decret 54/2000, del Govern Valencià, resolc:
  
Article 1
  
Convocar la concessió de la segona edició del Premi Generalitat Valenciana'Mariano Martínez: Joventut Valenciana a l'Exterior, corresponent a l'any 2001, d'acord amb el que s'estableix en el Decret 54/2000, de 25 d'abril, del Govern Valencià.
  
Article 2
  
En la present edició, el premi consistirà en un guardó acreditatiu d'aquest i una assignació econòmica de 500.000 pessetes, que es farà efectiva amb càrrec a la línia T4000004 del programa 112.40, Relacions Externes, del pressupost de la Generalitat Valenciana per a 2001. El premi es podrà concedir a un o diversos beneficiaris, i es dividirà en aquest últim cas l'assignació econòmica entre aquests, en la proporció que determine el jurat, com també ser declarat desert.
  
Article 3
  
1. Les propostes per a la concessió del premi es podran formular per iniciativa de la Subsecretaria de Relacions Institucionals o a proposta raonada dels centres valencians de l'exterior. D'acord amb l'article 2, apartat b), del Decret 54/2000, són aquests: «Les entitats associatives, fundacionals i altres persones jurídiques sense ànim de lucre, legalment constituïdes al territori en què es troben assentades, amb la denominació que lliurement s'hagen atorgat, que tinguen com a objecte preferent, recollit en els seus estatuts, el manteniment de vincles culturals i socials amb el poble valencià, la seua història, la seua llengua i la seua cultura».
  
2. Les propostes efectuades pels centres valencians de l'exterior hauran de dirigir-se a la Direcció General de Relacions Externes i es remetran al Registre General de la Presidència, ubicat al carrer Historiador Chabás, 2 (CP 46192) de València, o tramitar-les per qualsevol de les formes que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
3. Les propostes hauran de contenir una memòria explicativa de les raons que fonamenten la proposició a favor del possible o dels possibles beneficiaris del premi, a la qual podrà adjuntar-se tota la documentació que consideren oportuna.
  
4. Podran proposar-se com a beneficiaris persones físiques, jurídiques, agrupacions de jóvens o seccions juvenils vinculades als centres valencians a l'exterior.
  
5. Les propostes es presentaran en el termini de 30 dies naturals, comptats a partir de l'endemà de la publicació d'aquesta resolució.
  
Article 4
  
1. La Secretaria General de la Presidència de la Generalitat Valenciana requerirà els centres perquè, en compliment de la vigent normativa pressupostària i de concessió d'ajudes i de subvencions, aporten els documents necessaris per a lliurar el premi al seu favor, molt especialment aquells que els acrediten, respectivament, de trobar-se al corrent de les obligacions fiscals i enfront de la Seguretat Social, així com si s'han obtingut altres ajudes o subvencions d'administracions o ens públics distints a la Presidència de la Generalitat Valenciana per a la mateixa finalitat objecte de col·laboració econòmica per part d'aquesta última als efectes d'allò que s'ha previst per l'article 47, punt 4, apartat b) del Text Refós de la Llei d'Hisenda Pública de la Generalitat Valenciana, en la redacció donada per l'article 20 de la Llei 14/1997, de 29 de desembre, de la Generalitat Valenciana, de Mesures de Gestió Administrativa i Financera i d'Organització de la Generalitat Valenciana, posat en relació amb l'article 47 punt 8 del TRLHPGV.
  
2. El premi es concedirà, mitjançant una resolució del secretari general de la Presidència, a la persona o entitat designada pel jurat establit en el Decret 54/2000, de 25 d'abril, del Govern Valencià.
  
3. El termini per a dictar resolució serà de tres mesos des de la finalització del període establit per a presentar les propostes de concessió. La resolució de la present convocatòria es farà pública en el Diari Oficial de la Generalitat Valenciana.
  
En el cas de no resoldre's el procediment en el termini anteriorment establit, s'entendrà que ha sigut declarat desert.
  
Article 5
  
L'assignació econòmica del premi es farà efectiva a la persona física o entitat beneficiària del premi.
  
Si aquesta ultima no tinguera personalitat jurídica, l'assignació s'efectuaria al centre valencià a l'exterior a què pertanga.
  
Contra aquesta resolució que posa fi a la via administrativa es podrà interposar un recurs de reposició davant del mateix òrgan que ha dictat l'acte, en el termini d'un mes comptat des de l'endemà a la seua notificació, de conformitat amb el que disposen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé un recurs contenciós administratiu davant de la Sala Contenciosa Administrativa del Tribunal superior de Justícia de la Comunitat Valenciana, en el termini de dos mesos comptats des de l'endemà de la seua notificació, de conformitat amb el que estableixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que s'utilitze qualsevol altra via que es considere oportuna.